Жаңашыл ұстаз бейнесі мен педагогикалық процесc ұғымы

Аннотация

      Бұл мақалада жаңа қоғам мұғалімінің бейнесі мен педагогикалық процесс  анықтамасын зертеушілер қарастырылған.Ұстаздың болмысы мен осыншама қадір-қасиеті, құрметке бөленуі өзін қоршаған орта мен әрбір шәкіртіне асқан сезімталдықпен, жауапкершілікпен қарым-қатынас жасауы туралы айтылған мақалалар мен ой-пікірлерді негізге ала отырып жазылған.

      Түйінді сөздер: педагог, жаңашыл ұстаз, педагогикалық процесс, білім алушының тұлғалануы.

      Кіріспе.
      Әлемде көп мамандықтардың ішінде жан-жақты білімділікті, икемділікті, шеберлікті, ерекше шәкіртжандылықты, мейірімділікті қажет ететін мамандық – ұстаздық мамандық.
Олай дейтінім, ұстаз жүгі – ауыр жүк. Ұстаздардың әсерлі үнімен, асықпай мәнерлеп сөйлеген сөзінен әрбір оқушыға деген қамқорлықтың, аналық, әкелік сезімнің, дана ойдың ыстық лебі өсіп тұрғандай. Иә, адамның жан дүниесін түсініп, ренжітпей, қателігін сездіре білу – бұл нағыз шеберлік емес пе? Мұғалім еңбегі біріншіден, адпмзат қоғамы тарихында жинақталған ғылым негіздерінен білім беруге тиіс болса, екіншіден, үнемі шәкірттерімен қарым-қатынаста болып, білсем, үйренсем деген бала арманы мен оның сырлы тағдырына басшылық етуді мойнына алған маман.Бүгінгі ұстаз шәкіртіне ғылым негіздеріне мәлімет беріп қана қоймай, оның дүниежүзілік білім, ақпарат, экономика кеңістігіне шығуға, яғни қатаң бәсеке жағдайында өмір сүруге тәрбиелеуі керек. Ол нағыз ұстаздың ғана қолынан келеді. Ұстаз атана білу, оны қадір тұту, қастерлеу, арындай таза ұстау – әр мұғалімнің борышы. Ол өз кәсібін, өз пәнін, барлық шәкіртін, мектебін шексіз сүйетін адам.
       
       Негізгі бөлім. 
       І.Жаңашыл ұстаз. 
       «Ұстаздың биігі ойлана қарасаң биіктей береді, үңіле қарасаң, тереңдей береді, қол созсаң қарсы алдыңда, айналсаң артыңда тұрғандай» - деп Сократ айтқандай, егеменді еліміздің алдыңғы қатарлы отыз мемлекеттің қатарына қосылуына табандылықпен жылжу саясаты қоғамымыздың барлық саласына түбегейлі өзгерістер енгізіп, жаңа талаптар қойылып отыр. Соның ішінде болашақ ұрпаққа әлемдік деңгейде білім беру мақсатына орай білім мазмұнына жаңаша қарау – басты міндеттердің бірі. Қазіргі кезде білім берудің жаңа жүйесінің жасалуы, білім мазмұны мен әдіс-тәсілдерінің жаңаруы бәсекелестікке қабілеті мол, шығармашылық бағытта еңбектенетін, ой қабілетімен ерекшеленетін азаматты тәрбиелеуді көздейді. 
       Сапалы білім – ел болашағын айқындайтын басты көрсеткіш болып табылады. Бүгін мектеп партасында отырған бүлдіршіндер ертең ел тағдырын шешетін азаматтар. Олардың сапалы білім алуын бүгін қамтамассыз ету – мұғалімнің басты міндеті. 
        Мектеп жұмысы мен оқушы жетістіктерін өрістетудегі негізгі тұлға – ұстаз болғандықтан, сол ұстаз заман талабына сай болу үшін әрқашан ізденуді, білімдерін жетілдіруді, жан-жақты білікті болуды талап етеді.[1.,4-5б.]
       Сабақтағы басты өзгерістер бұрынғы өткен дәстүрлі сабақтардан айырмашылығы көбінесе оқушылардың топпен бірге жұмыс жасауында және оқушылар жаңа тақырыпты проблемалық сұрақтар арқылы ашуы және мақсат қоя білуінде. Сондай-ақ басқа да өзгерістер әрі қарай үй тапсырмасынан бастап, сабақтың әр кезеңдерінде де, сабақты қорыту барысында да көрініп отырады. Оқудың осындай идеяларын ұстанған сабақтарды оқушылар өз ойын еркін айта алатын болғандықтан, әртүрлі пікірлер пайда болады. Олардың қандай да болмасын мұмкін қате, толымсыз ойларын шыдамдылықпен тыңдап, оқушыларды сенімділікке бастауды өзімнің басты міндеттерімнің бірі деп есептеймін. Осы жоғарыда айтылғандардың негізінде сабақты жаңа технология әдісін қолдану арқылы жүргізу – оқушының өзін-өзі дамытуына, өз біліміндегі олқылықтарды өзі тауып, өз сұрағына өзі жауап іздеп, жан-жақты білім алуына көмектеседі.[2.,5-6б.]
      Заманауи мұғалім – бүгінгі қоғамның да, қазіргі заман мектебінің де сұранысы. Педагог кадрлардың негізгі мақсаты мен міндеттері – сабақ сапасын көтеру, оның түрлерін жетілдіру жолдарын іздеу, іздене отырып оқушының пәнге қызығушылығын және танымдық ізденімпаздығын арттыру. Осыған орай мектеп өміріндегі өзекті мәселелердің бірі – сабақты жаңаша оқыту түрлерін дамыту болып табылады. Жас ұрпақты тәрбиелеуде оның бойындағы туа біткен табиғи мүмкіндіктерді дамыту, бағалау, сенім арту, талап ету арқылы жауапкершілікпен жетілдіруге болатынына еңбек жолымда көзімді жеткіздім.[3.,56б.]
   
      ІІ. Педагогикалық процесс.
      Қазіргі педагогикалық процесс түсінігі бірден қалыптасқан жоқ. М.А. Данилов «Педагогикалық процесс – педагогикалық теорияның обьектісі» деген еңбегінде ең бастысы әр түрлі құбылыстарды зерттеу негізінде педагогика теориясын одан әрі жетілдіруі айқындалатынын көрсетті.[4] 
       Ғалымдардың зерттеулеріне байланысты педагогикалық процестің түрлі қырлары мен заңдылықтары айшықталды. Педагогикалық процестің мәнін әлеуметтік-педогогикалық жағынан түсіну бағыты Э.И.Моносзон мен З.Филонов еңбектерінде көрсетілді. Кеңестер Одағы мен бұрынғы социалистік бағыттағы елдерде, ГДР-де шыққан еңбектерде «педагогикалық процесс» оқу мен тәжірибенің бірлігі ретінде қарастырылады. Ағылшын тіліндегі әдебиеттерде (АҚШ, Ұлыбритания, Австралия) «педагогикалық процесс» деген ұғымды «оқыту» деген сөздің баламасы ретінде қолданылады.     
       «Педагогикалық процесс» анықтамасын ең алғаш П.В.Каптерев анықтады. Ол оны «білім беру процесі» ретінде қолданды. Ондағы өзіндік іс-әрекет сөзсіз болатын құбылыс. Каптерев ұсынып отырған анқтамада «педагогикалық процесс» ұғымы біртұтас бір үлкен құбылысты көрсететіні, оның оқыту, үйрету, тәрбиелеу, дамыту, нұсқау, иландыру, жазалау, т.б. сияқты кезеңдері болатынын көрсетуімен маңызды. Түйіндей келе, Каптерев педагогикалық процесті оқыту мен тәрбие біртұтастықтың кейбір бөлшегі ретінде өмір сүреді деген пікірде болуы. Сонымен қатар, Кеңестік педагогикада «педагогикалық процесс» ұғымын Н.К.Крупская, С.Т.Щацкий, А.П.Панкеевич, А.С.Выготский,  А.Г.Калашников толықтырып зерттеді.
      
      Қорытынды.
      Жас ұрпақ тәрбиесі мен оның жеке тұлғасының жаңаша қалыптасуы, әлеуметтік дүниеге көзқарасы, жалпы болмысы ең алдымен мұғалімге байланысты. Өмір ағымына қарай білім беру жүйесінің моделі күрделі өзгерістерге ұшырады. 
      Елбасымыз: «Біз білім мен ғылым саласында бәсекеге қабілетті болмасақ, өз мақсатымызға жете алмаймыз. Барлығы мектептен, Ал Қазақсан үшін ауыл мектебінен  басталады», - деген болатын. ХХІ ғасыр – ұлттық бәсеке, ақпараттық сайыс, инновациялық технологиялар, күрделі экономикалық реформалар сияқты көріністермен ерекшеленеді. Солл кезеңге сай интелектуалды, дені сау, ой-өрісі жоғары дамыған, халықаралық деңгейге сәйкес білімі бар азаматты тәрбиелеу – әр мұғалімнің міндеті. Мұғалім – барлық білім беру жүйесінің негізі, жаны мен жүрегі. Мұғалімнің басты мақсаты – рухани бай, ізденімпаз, адамгершілігі мол адамды қалыптастыру болып табылады.[5]
      Қорыта айтқанда, қазіргі заманғы мұғалімдер – информатор, бақылаушы, тексеруші, жазалаушы қызметін тастап, керісінше ізденуші, зерттеуші, технолог, өнертапқыш, шығармашылықпен жұмыс жасайтын жаңашыл болу керек. Сол арқылы жас ұрпақтың қоғамға сөзімен де, ісімен де пайда келтіретін тұлға қалыптастыруы маңызды болып табылады.

Пайдаланылған дереккөздері мен әдебиеттер тізімі:
1. Мұғалімдерге арналған нұсқаулық. 4-5 бб.
2. Мұғалімдерге арналған нұсқаулық. 5-6 бб.
3. Мерсеитова С. Оқушылардың сын тұрғысынан ойлауын дамыту нысандары мен әдістері.
4. Данилов М.А.  «Педагогикалық процесс – педагогикалық теорияның обьектісі»
5. Назарбаев Н.Ә. Қазақстан халқының әл-ауқатын арттыру – мемлекеттік саясаттың басты мақсаты//Қазақстан Республикасы Президентінің Қазақстан халқына Жолдауы/Ел, 2008. – 12 ақпан.

[bookmark: _GoBack]

